khistorydata/jeongjo-sjw-relations huggingface dataset:
정조 13년 · 목
戶曹啓言文化縣三聖祠安香廳之僻在一隅守僕房之有無歇所之誰某居接墻垣之初不精築修改之際營邑之不能着意擧行委折依下敎發關査問矣卽接本道監司李洪載回移則以爲祠宇處於山巓基址傾仄更無餘地故安香廳自初建於祠宇左脊下百十四步之地本祠舊制元無守僕守直之事故初無房室而募僧三人給復留直故菴在安香廳下一百六十步歇所則左於神門外右邊而每於享祀時祭物先爲安排或値雨水則享官亦爲住接墻垣則當初不用土墁累石架築者爲慮山頂偏受風雨務從堅緻而外面不精故今番修改則稍變舊制量宜改築云祠宇旣建山巓則安香廳之處在一隅雖似回僻必由地形之從便歇所之祭物先排享官住接守直之構置菴子募入僧徒亦是本祠古例則竝令仍舊貫施行事甚便當墻垣則因其累石之舊制更加精築事另飭該邑着意擧行之意請分付道臣允之
정조 13년 · 강
左議政李性源十七度呈辭賜批不允
정조 13년 · 목
批以君臣所貴相信旣渙諭之屢宣進退不宜自輕何巽牘之繼至辭已竭矣誠未至歟顧今邦國多艱之時實非輔相求去之日平蕩之治理未著朝象漸就睽乖懷保之實惠不孚生民益阽困瘁霖潦甫霽切必待體經而調元宵旰獨憂義亦重同休而共戚予方賴卿而弘濟卿胡捨予而力辭誠禮政篤於責成登庸纔一二歲疾▣非至於難保控引遽十七章巨川若游方籍作楫之手大道偕底毋替推車之功更宣敫心之音庸勉鞠躬之義於戲前後之敦迫已至豈待多言上下之情志要孚須在默諒章體至意亟斷來章所辭宜不允副修撰李羲觀製進
정조 13년 · 강
正言朴宗謙上疏賜批
정조 13년 · 목
疏略曰臣於詣臺之日院吏來告以凡諸懲討之章不許擅呈之意有所飭敎云臣有慨於伊時承宣曾無一言執奏以成我殿下無前之擧也噫嘻亂逆層生鋤治之政失之太寬十數年之間新舊相仍前後一套下之所以陳啓者無異應文而上之所以賜批者不過循例則莫重懲討之擧終無究竟之日臣於此又有所痛心者殿下於前後懲討之擧每以慽我心爲敎而諸臣亦不忍貽慽於上心者久矣然而臣以爲是大不然夫事有至於慽聖心則其爲臣民之至冤至痛而不容於掩置也明矣故雖至於慽聖心誠有不得不陳焉而我殿下輒以慽我心爲敎遂至於掩置則是臣民之痛終無可伸之日而殿下之慽殆將無時而可已也臣謂未究諸賊一竝嚴覈各施典刑則義理得明公議得伸而神人之憤少洩矣伏願少垂察焉批以大抵旣有臺啓則不必更有章箚之謄傳今番申禁出於修復爾何云云乎至於尾陳事貽慽之敎事理卽然爾亦何乃如是
정조 13년 · 강
黃海監司李洪載以信川等邑民家頹壓馳啓
정조 13년 · 목
該監司狀啓以爲去月二十七日之雨信川堰垌潰決二千三百九十二石十八斗落人家頹壓四十七戶載寧堰垌潰決八十五石落人家頹壓四十戶安岳各垌被宎浦落四十五石九斗埋沙三百四十四石十三斗水沈三千一百三十八石十一斗落谷山人家頹壓七十八戶四邑人物則俱無渰沒之患而目下民情不勝驚慘臣發送褊禆各該邑使之摘奸俾無流離之弊各別申飭自臣營米穀空石等物計戶題給又令其該邑許斫私養山木俾卽結構以爲安接之地恤典則援例題給敎曰三邑漂戶之夥然極爲矜惻元恤典外令道伯別給賙恤之需其中殘獨戶還上身布中從願蕩減竝令各其邑宰躬審面詢隨其緩急分等擧行而形止使之報來後仍卽狀聞事回諭
정조 13년 · 목
禁府以時囚罪人徐有聞病勢今已向差放送啓允之
정조 13년 · 목
有隣啓言因禮曹關寧陵安香廳及諸處修改之役別定計士看審籌摘仍爲往復本陵參奉停當其所入物力矣請修改日子令禮曹推擇使之監董從之又啓言年例鑄錢秋冬間當爲更始而所入鐵物專靠於倭銅若不別立科條則任譯輩之隱漏潛賣將無所不至而菜府釜山亦不句管照檢則鑄所事將未免狼狽之歎毋論生熟銅凡係倭銅如數收聚毋敢隱漏擅賣趁期上送而若有一毫犯科之弊當該首譯自臣曹草記重勘訓別等自菜府棍治照律菜府釜山亦爲筵稟論責事請出擧條定式施行從之
정조 13년 · 강
吏曹以興德縣監禹拓夏等陵考啓
정조 13년 · 목
該曹啓言考見諸道褒貶啓本則興德縣監禹拓夏以倉逋盍察爲目開寧縣監李義肅以盍飭奴橫爲目鎭海縣監李宅觀以邑殘人微瑣謗姑恕爲目熙川郡守李厚在以謗以賄聞先示薄警爲目文川郡守李師曾以病奈妨務爲目獒樹察訪文燦奎以糶政盍愼爲目平陵察訪崔慶鎭以引滿宜警爲目則竝宜置下考而置諸中考安州牧使李師濂以旣不內疚何畏鄕訕宜處中考而置諸上考請五道道臣推考六邑守令兩驛察訪竝依例罷黜允之敎以病妨則㘬吏奴無異一論一否事近斑駁卿等詳閱更爲草記又啓言更考各道褒貶啓本則信川郡守李義鳳以病或妨務爲目咸陽郡守金魯岳以庇吏何過爲目則竝宜置下考而置諸中考請兩道道臣推考兩邑守令一體罷黜允之敎以以奈與或之字意淺深未免一仍一否云而旣出各手亦異內句以此取舍未知爲然而圖報與愛民之心道評旣言病不至厲民數遞之弊宜念與文川守竝勿論
정조 13년 · 강
飭京外貶目替書之弊
정조 13년 · 목
敎曰有國大政莫過於考績貶目題評開拆前無得漏泄邦憲至嚴親自書塡卽三百年流來古規近來京外貶目替書之弊決知非李邦一一人事之寒心容有極乎令京外磨勘之臣一一首實以其罪罪之非不知也京司與巡營其弊必絕罕然則査勘殘帥便不聳動今姑含忍爲先自廟堂內而各司外而營閫申加嚴明禁飭後復有犯開拆日該房承旨執奏若屬疑晦處査問待其首實竝依法典處斷斷不饒貸俾各惕念懲畏莫犯邦憲
정조 13년 · 목
箚略曰臣於日前御營廳褒貶時與大將李邦一同議殿最停當草本使卽傳謄於啓本則將臣以對案淨寫恐或有點汗欠精之弊欲退住一室從容書來故臣果率爾許之使人代筆曾是臣意慮之所不到昨因史官之來詢將臣始乃首實臣以主管磨勘之人事當卽席自引仰請其矇不覺察之罪而適因從事去就促敎連下擧行方棘且伏念史官旣已知奏則處分未降之前遽入文字事近推諉故趑趄隱忍以至于今而經宿恭竢郵罰尙遲則一向泯伏不思所以自處亦非分義之所敢出玆將短箚伏乞重勘臣昏謬之罪批以雖大罪重犯有問則直對可也昨於卿因史官言査問也名以將臣二三其說所爲萬萬駭痛孰謂老癡乎濫矣濫矣揆以典憲焉逭重勘而當初傳諭亦出斟量貶目事旣發於筵席諸承宣皆言之置之反涉如何雖使卿査奏大體則欲付不屑之科該將臣姑施刊削之典卿則磨勘之後許令隱避書之慨然則慨然無關於昨日欺隱之事有何不能董飭之嫌卿須體予至意勿復辭巽仍命遣史官傳諭
정조 13년 · 강
以李漢豊爲御營大將備薦也
정조 13년 · 강
有政吏曹判書李在簡參議李祖源兵曹判書李文源進
정조 13년 · 목
以趙貞相爲掌令鄭晚錫爲持平申▣爲正言李祉永爲修撰尹光柱爲三嘉縣監趙宗鉉李東燁爲副總管
정조 13년 · 강
命內閣編纂海東邑誌
정조 13년 · 목
敎曰海東邑誌卽倣輿地勝賢義例爲一部徵信之文獻而彙編昉自數十年前尙無頭緖年前會稡有命亦至今陶洗無期設廳則張大一人則孤單不可一味任置以此意內閣知悉一提學及檢校直提學句管前承旨李家煥李書九校正閣臣及抄啓文臣已減下人及三司中抄出分授一道三南則每道各定二人各以兮掌之道趁卽彙稡陶洗送于較正處較正處看詳送于主管閣臣閣臣取捨待歸一入啓事分付人才豈獨在於科臼中人乎見於檢書輩抱才空老可以反隅各道原分掌一人外勿拘文蔭加定一人事兮付○海東邑誌編纂人員單子漢城府直閣李晩秀前縣監元重擧副司果尹行任校書校理成大中京畿及第成種仁檢書官朴齊家忠淸左道副司果李東稷五衛將吳正根忠淸右道副司果金熙朝承文校檢金洪運慶尙左道前校理朴奎淳奉常主簿崔粹翁慶尙右道修撰李祉永前縣監丁俔祖全羅左道前校理申獻朝司䆃直長南衡秀全羅右道前修撰李冕膺前察訪李鴻祥黃海道副司果李錫夏掌苑別提李可運原春道前郡守李義鳳檢書官柳得恭平安道副司果鄭東觀檢書官李德懋咸鏡道前校理金方行禮賓參奉李命圭
정조 13년 · 강
左議政李性源十八度呈辭賜批不允
정조 13년 · 목
批以上下之情志相孚卿宜見諒前後之辭遜太過予欲無言復此諄諄毋或邁邁念昔中書卜甌之擧要籍巨川作楫之功先見䂊斥奸凶其志則明義理而嚴懲討新政益懋恢蕩所賴者鎭浮囂而平物情綜密規模期時艱之弘濟公平器度佇世道之彌綸郡知倚爲重之辰屢陳辭以疾之牘風雲之際遇甚感所貴君臣之交須雷雨之經綸素多寧抛民國之重務宵衣旰食宜念丹扆之獨勞昔疾今愈何求綠野之晩計國家與同休戚庶幾鞠躬而盡誠朝野想望風儀其勿奉身而乞退遜讓迄可休矣誠禮或未孚歟於戲台席久缺寧使端撥而獨賢賓筵復登宜補寡躬之不逮須體申諭之至意亟回已決之遐心所辭宜不允校理李遇濟製進
정조 13년 · 강
命西道參軍李晩秀改差
정조 13년 · 목
敎曰今聞補遷之故前參軍以今政任滿應出六人無故作散云旣經磨勘又必巡山止此足以飭勵西道參軍李晩秀改差前參軍朴尙▣仍任使之依例出六事分付
정조 13년 · 강
重推全羅監司尹行元
정조 13년 · 목
因全羅道殺獄啓本敎曰完伯事誠可悶近來狀辭事屬前例者其文頗燦燦若有論理或稍脫格例之事未免拖東倒西治績豈關於文簿而疏漏則甚矣雖以此到任後刑獄錄啓審理等案觀之頭緖晃漾朝家何以區別處分當該道臣從重推考
정조 13년 · 강
原春監司李度默以原州等邑人物渰死馳啓
정조 13년 · 목
該監司狀啓以爲原州民家漂壓十六戶平昌民家漂壓三十八戶人物渰死壓死十一名故元恤典外拔例顧助死亡人則善爲埋葬漂壓戶則借村構屋尊接之意各別申飭于兩邑敎曰原州平昌頹戶元恤典外加給米斗致死人生前還上身布蕩減事回諭
정조 13년 · 강
咸鏡監司李秉模以南關畢賑啓
정조 13년 · 목
狀啓以爲利城端川兩邑去月朔終巡分賑後仍爲畢賑飢口穀數開坐于後端川府閏五月終巡飢口五千四百五○折米一百三十三石五斗○飯田米二十一石九斗三升醬二石七斗八升零藿五同四十注之二立零○救急折米五十三石十二斗四升鹽十八石二升零醬二斗一升藿四十二注之利城縣飢口一千七百九十八折米四十七石三斗二升○飯造米七石一斗七升醬十四斗三升零藿三同二十九注之八立○救急折米十四石一斗二升鹽十一石十四斗八升都已上飢口七千二百三折米一百八十石九斗一升飯造米七石一斗七升零田米二十一石九斗三升醬三石七斗二升零藿九同二十注之零救急折米六十七石十三斗六升鹽三十石零醬二斗一升藿四十二注之
정조 13년 · 강
施訓鍊大將李柱國不敍之典
정조 13년 · 목
柱國以貶目倩書陳疏首實敎曰開拆日見貶目畵麤字大有戰澁之意至以訓局則守法有嘉乃之敎觀此疏語又未免冒犯身爲元戎無難襲謬其爲罪比他倍甚豈不萬萬駭然自首者勿論之文豈可引用乎然與李邦一事事件各異勘罪宜有分等此上疏還給訓鍊大將李柱國亟施不敍之典又敎曰昨日下敎旣有欲令自首而姑且含垢之敎京外貶目倩書者元不一一査出勘罪則豈可以首實之疏遽然捧入以致勘罪之或爲或否乎元戎自別雖己處分該房捧入難免曲循當該承旨遞差在院承旨從重推考此後武將辭疏除非新除或不得已事外無得遽然捧入事嚴飭
정조 13년 · 목
箚略曰臣卽伏見前訓鍊大將李柱國疏則以殿最之倩書有首實之擧臣於是不勝惶愧臣於伊日與大將同爲開坐議定題目後老將之冠服跪前累幅繕寫實爲可悶依其願使之移坐隣房從容寫出而其所代書初不意到疏出乃知臣不能覺察之罪無所逃矣況今旣罷將臣之職使臣兼察將臣之任此決非臣所敢安而所敢受者也伏乞亟降威命以嚴邦憲批以昨於徐判府箚批亦已慰勉卿等之許令移坐書之出於務精致愼之意兩將臣之乘此會倩書所失在彼在卿等何有安心勿辭總察仍命遣史官傳諭
정조 13년 · 목
箚略曰臣之邇來所遭危辱備至而亦復拚葉廉防有召則趨有命則承臣之不有其身有進無退之義庶幾天鑑之所俯燭而今乃筵懇單籲鎭日瀆擾恩批屢下頑不知變者豈臣殫竭之誠或間於先後而然哉誠以襄日益甚病日益痼雖欲勉强實無奈何故耳伏乞亟遞臣職批以連日辭單只宣例批是豈敬禮有未盡而然也予於卿不欲假設虛文卿庶幾諒之然中書重任誠難遽爾曲施卿須安心愼攝如得可强須卽出而示事以副慇懃之至意仍命遣史官傳諭
정조 13년 · 강
掌令閔彝顯陳疏辭職賜批
정조 13년 · 목
批以爾之在旌招之列今幾年矣以世祿之家豈可不念君臣之大義而只欲守東岡之陂乎爾須幡然登途用副予如渴之望
정조 13년 · 강
以金思穆爲總戎使備薦也
정조 13년 · 강
以韓晩裕柳焵南鶴聞李敏采洪義浩爲承旨前望也
정조 13년 · 강
命嶺南頹戶別加周恤
정조 13년 · 목
慶尙監司洪檍狀啓以爲尙州人家漂失二十九戶頹壓十一戶眞寶人家頹壓三戶英陽人家頹壓二戶題給恤典優助材糧敎曰尙州漂戶至於四十戶之多令道佰別給周恤之資期於從速眞接事回諭又狀啓以爲義城人家頹壓二十九戶題給恤典優助材糧敎曰依尙州例各別顧恤事回諭又狀啓以爲梁山金海密陽等邑浦邊禾穀多被消瀜幾至全棄稍高之處雖惑改播汚下之地濁水沈淹尙無耕播之勢蓋北二十四日之雨水深雖過尺餘爲災則不至太甚有非始慮所到今月初六日之雨雖有十餘邑成災之患槪論一道擧有沾潤之益矣敎曰比之所料道內列邑雨澤別無大害還甚萬幸至於梁山金海密陽三邑之水沈雖緣地勢之似然何待來頭看坪另飭守宰汰落處窮審抄出使之報來後狀聞事回諭
정조 13년 · 강
命平壤府慰諭宣傳官回還
정조 13년 · 목
慰諭宣傳官以被災民人助給材糧馳啓有是命
정조 13년 · 강
左議政李性源十九度呈辭賜挑不允
정조 13년 · 목
批以輔相共國戚休與之圖理去就視義可否貴乎得當旣予誠禮之斯勤何卿遜辭之愈固自良輔登庸以後而寡昧倚毗冞隆才猷則綜密周詳任之以經濟世務風範則端凝慗飭期之以彈壓具僚雅志不憚於險夷曾所春注時象況値於泮渙庶使彌綸那知托重之辰屢陳釋負之請邁邁之志旣決嗟庶務之久癏諄諄之諭每宣想予意之已悉昨頒箚批倘副虛佇之望今阻候班應切耿結之戀言出數腹義無潔身於戲神明克扶庶昔疾之今愈上下交勉冀遐心之亟回所辭宜不允副司果金熙朝製進
정조 13년 · 목
予曰完佰啓本羅州等數邑初不下雨八路中或霔或否可以推知誠亦異矣右議政蔡濟恭曰今番霖雨田穀則雖妨鋤後禾穀則如前茁茂云誠幸矣臣伏見原春道褒貶啓本淮陽府使題目書以殘衲鐫崖夫善政鐫石卽邑倅去後之事也而其人在官其民磨厓頌德不特謟諛可惡亦關後弊道臣當痛禁之不暇而看作稀事至煩上徹邑宰則必當不知道伯則不可無警請原春監司李度默從重推考雖以外方所稱善政碑言之先朝禁令至嚴三十年之間民無敢犯禁近年以來依舊琢石列立路傍此莫非謟上之風而亦安知無虛僞之不參其間乎限年一倂撤去斷不可已也從之予曰近來百事虛僞成風上之所施要譽也下之所事納謟也碑事卽當禁之一事況先朝禁令至爲嚴截則不有朝令乃敢任置不禁自方伯宜有不飭之罪而年條有難的知姑不處分自廟堂申明行會諸道嚴飭邑鎭自關到日以碑爲名者一倂登時撤去而後復冒禁者一依法典勘罪斷不饒貸可也濟恭曰伏聞宗廟著藇薦新時祭器中淸蜜鍾子未免苟艱云故敢此仰達矣予曰此豈成說無乃遺失而然耶戶判筵退後卽爲造備仍爲草記御將何不入來濟恭曰御將謂有同罪異罰之嫌而不敢登筵云矣予曰今番貶目御將亦倩書耶對曰然矣予曰誠極駭然登筵諸宰俱經貶坐果皆代書耶參贊金華鎭曰貶題法意本自不輕開坼之前父子不得相傳則臣等安敢代人書之乎次堂例或書之矣予曰訓將事亦駭然矣開坼日見其筆畵艱澁殆若老筆故初不致疑矣至於卿之引咎可謂過矣當此劇熱依其願使之退書顧何妨耶仍敎曰武將中無得懸病才有申禁故今因懸病聞大臣言以貶目倩書事待勘云究厥罪犯百倍於李柱國之藉恃年多十倍於李邦一之素欠商量大抵拔例拂拭意豈淺淺一則忠武家近無將臣也一則念其兄之未盡用也且其人多年出入侍衛每有跼蹐不自容之意意謂謹愼邊則勝於近日諸武將目下所犯不可但以無嚴論設令人人皆犯科猶不敢效尤且況初拜將初磨勘乃有此擧本事關係姑無論今若任其無所顧忌則名以將臣者將不知法律爲何事御營大將李漢豊爲先改差欲問緣何意犯此罪卽爲奪符記過待令於春塘臺敎場而殿座時只以兵曹總府入直堂郞侍衛事分付承旨洪義浩曰御營大將李漢豊改差事命下矣將兵之任不可一刻暫曠何以爲之予曰出代間都提調總察刑曹判書沈頤之啓曰湖南獄案啓下臣曹事當覆啓稟處而道臣之新到審理者必㦄擧道內諸囚無疑者仍推有疑者稟處之意具由狀聞自是格例而觀此獄案諸囚無一擧論頭辭有曰已陳原啓本云而原啓本初不上送此已訝惑至於末端附陳之酌決秩又是曾所未見獄理果合於道臣之自斷者則不必上煩天聽如不敢擅便則固當具案登聞而只以梗槪略綽論說非稟非錄不成啓體請該道臣從重推考兩度獄案還下送使之改修正上送敎以許多做錯姑無論自下擧行之事別立酌放秩名目者可謂大是妄錯外此原啓本之不知去處尤涉駭然日前只命推考太失於寬方伯體重雖不徑勘其委折不可不査處依爲之卽爲發緘使之據實條對予曰獄案不過七度査官多至八人此亦前所未聞査官輩亦難免不審之罪故日前因貶目以中考施行之意欲分付族卽還寢者以許多邑倅一時抵罪爲難且諸査官多是詳明者遞易亦有可惜而然耳濟恭曰所謂酌決秩云者大失體叚道伯之初不審愼固已可駭査官之未能爭難亦有其罪其啓本臣姑未見筵退後推覓考閱則可詳其裏面矣予曰日昨因海東邑誌事聞筵臣言以爲貶題倩書之人無論京外俾各首實爲好而予意則不欲張大姑置勿問之科矣李漢豊事今又現發誠難處矣嶺伯年雖老筆畵則如少年而伊日筵臣皆言決非嶺伯之親書云殊可訝也到今有難一味含容自廟堂關問諸道伯使之自首至於殘帥疲閫設有犯科自有差等勿論好矣○濟恭啓言過去庚子卽乾隆七十之歲初無禮部之知會而已亥節使入去時有具方物賀表及緣由咨付送翌年聖節又有別价稱賀之事矣明年卽八十之年今番節使似不可循例入送依已亥例擧行恐合事宜矣敎曰皇帝七旬旣有此例況八旬時乎咨文中以冬至使則別具方物稱賀來頭聖節時另差別使之意竝令文任措辭撰進又啓言東萊府使金履禧狀啓以爲裁判差倭以公作米年限請退事出來無論所幹之何事姑許接待旣有前例而事係邊情請令廟堂稟處矣差倭接待該曹自應照例擧行而至於公作米退限乃是從前特恩則不可視爲應行每每請退嚴加責諭卽爲還送之意分付敎以卿之所奏雖出守經之論隨願許給匪今斯今島人之仰哺惟在我國特爲許施又啓言前校理尹羽烈向爲御營從事官引義不出而其月俸等物一皆受之云實有關於廉恥一節施以罷職不敍之典恐不可已矣從之又啓言都政國之大事也親臨事體尤有別焉況當聖上建極一初之政兩銓政官必精白一心恹張公道上可以對揚聖意下可以聳動群情請以此另加申飭敎以卿言好矣出擧條申飭又啓言日昨宣薦取才時忠武公之孫張志豊之子名則不知而兩人皆代射見捉兵判重棍以治云渠之地處果何如也發身之初已學奸習無難欺君其所懲後宜十倍他人限十年勿爲調用以爲畢竟成人之地好矣敎以十年停科不若遠送邊裔習風土肄技藝塡定北兵營親騎衛下送且騎且射騎至沒技射至數十矢然後卽報兵曹草記放送又啓言咸鏡慶尙江原三道臘肉代捧便否今纔報來而東北兩道民情皆願代納獨嶺南願以仍舊依狀辭施行之意請分付三道道臣從之敎以諸道代定之首數太多無論猪鹿獐自廟堂更加量宜遞減事知悉
정조 13년 · 강
御春塘臺棍治前御將李漢豊
정조 13년 · 목
具平戎眼乘輿出賓陽門由靑陽門御暎花堂命拿漢豊以入下敎曰汝之拔擢意有在焉蓋忠武公家久無將臣汝兄通將望而未得除拜近來武臣擧皆放恣無嚴而汝則久在近列外貌局促然有僅畏之意故特授爾將任爾當隨事僅愼小心奉公思所以自別於他人而今有此罪犯是豈當初甄拔之本意哉夫殿最國之大政也開折前相通與筵話漏洩同律李柱國年紀已老李邦一人事昏謬俱無足責汝則年不至老又是新叨之初何敢無忌憚如是乎今不治汝之罪是非終始曲保之意也命嚴棍五度復敎曰親問之下所對未免周遮可謂罪上添罪雖不必直施漏洩之律如許無嚴無狀之武帥不可決棍而止前大將李漢豊良才驛定配當日押送又敎曰聞李敬懋放逐鄕里方在良才驛故配汝此驛可與之同住仍命拿出乘輿出靑陽門由賓陽門還內
정조 13년 · 강
遞承旨蔡弘履李敏采柳焵南䳽聞以趙宗鉉李時秀洪文泳沈煥之代之前望也
정조 13년 · 목
鶴聞以殺獄文書有大叚做錯故也
정조 13년 · 강
命信川郡守李義鳳明日政內移
정조 13년 · 강
左議政李性源二十度呈辭賜批不允
정조 13년 · 목
批以纔下十行渙音予方勤勤不已繼尋廿度巽牘卿何邁邁至斯當是時捨卿伊誰而平日非予所望顧今台席之久曠疇與國事之共貞朝象無寅協之休難期同心戮力廟謨有叢脞之歎誰復聚精會神若涉水無津涯未禁艱虞之溢目當與國共休戚尙賴丞弼之仔肩肆以予注意也深豈許卿奉身而退得之心而安詳豈悌綽有賢宰相風儀措諸事而鍊達綜明幾占古大臣德業謗議付橫逆之至寧或介懷疾病賴神明之扶自當勿藥矧兹倚爲重之際初無必可去之端於戲倘念進亦憂退亦憂之規豈忍便訣深軫用有終相有終之義宜思改圖亟斷來章勉副至意所辭宜不允副司果朴宗正製進
정조 13년 · 강
遞史曹參判金文淳以洪秉纉代之前望也
정조 13년 · 강
飭上京守令皆令下送
정조 13년 · 목
因一源囚單敎曰極熱滯囚可悶考律草記重勘○禁府以一源杖八十收贖奪告身三等放送啓允之敎以如有功議各減一等又以一源功議各減一等啓
정조 13년 · 강
命該曹調用濟用判官黃基玉
정조 13년 · 목
敎曰日前始見序陞單子濟用判官黃基玉今政以爪滿作散云先朝外孫在蔭職者只有此人限滿前不爲收用銓曹事極爲駭然勿論內外職明日政仍爲調用事分付
정조 13년 · 강
命社稷署直長金羲淳仍察
정조 13년 · 목
吏曹以羲淳身病請姑改差敎以文臣之圖遞可駭此草記勿施
정조 13년 · 강
副修撰李羲觀陳疏乞郡賜例批
정조 13년 · 강
承旨洪義浩陳疏賜例批
정조 13년 · 목
疏略曰伏見掌令趙貞相之到院之疏則以其疏之不捧至有喉院慨然之斥臣於是不勝驚惑原疏大略卽是以疏代避故臣果按例退却非斥之來理難晏然玆敢陳章徑出伏乞亟遞臣職
정조 13년 · 목
狀啓以爲雨水連仍各穀間或浸損而興穩兩邑被災最多牟麥之登熟因此差晩誠爲悶慮輪疾則漸次向減矣閏五月朔終巡分賑人口穀數及救急穀鹽醬藿數爻竝開錄于後各邑鎭撤賑以麥熟爲限而城津吉州明川則早麥登場今巡分給浚畢賑吉州牧飢民二千五百五十七折米六十三石十四斗○設粥折米一石十二斗六升零○救急折米五石十三斗一升零鹽三石六斗一升零醬二石二斗一升零藿三十六注之八立明川府飢民一千六百六十八折米三十九石六斗○設粥折米一石一斗八升零○救急折米三石六斗二升鹽五石四斗四升零醬四石七斗二升零藿五同四十三注之六立鏡城府飢民二千五百十五折米六十一石十一斗八升○設粥折米一石十三斗九升零○救急折米七石九斗八升零鹽四石九升零醬五石四斗二升藿十同四注之九立富寧府飢民三百九十九折米九石八斗二升○設粥折米四斗七升零○救急折米二石九斗九升鹽八斗三升零醬一石十斗六升零藿一同二十九注之八立茂山府飢民九百二折米二十二石五斗四升○設粥折來九斗九升零○救急折米十五石八斗七升零鹽一石四斗二升零醬四石十四斗九升零藿二十六同十七注之八立會寧府飢民一千六百四十五折米四十石九斗四升○設粥折米十三斗六升零○救急折米十二石十四斗五升零鹽二石五斗二升零醬二石十四斗五升零藿一同三十二注五立鍾城府飢民六百九十四折米十八石七斗七升○設粥折米六升零○救急折米七石三斗七升零鹽一石七斗九升零醬二石八斗三升零藿四同三注之九立穩城府飢民五百七十一折米二十四石十四斗一升○設粥折米五斗九升零○救急折米十一石四斗一升零鹽一石一斗二升零醬一石二斗九升零藿七同八注之四立慶源府飢民五百五十九折米十四石一斗九升○設粥折米八斗二升零○救急折米七石三斗一升零鹽八斗七升零醬二石一斗五升零藿一同五注之九立慶興府飢民八百五十折米二十二石一斗三升○設粥折米六斗七升零○救急折米十六石八斗二升零鹽一石一斗四升零醬一石七斗七升零藿四同十二注之四立城津鎭飢民四百二十六折米十石十二斗二升○設粥折米三斗零○救急折米一石十斗六升鹽一石二斗醬十四斗四升零藿四十二注之六立已上飢民一萬三千一百八十六折米三百二十八石二斗設粥折米八石十一斗六升零救急折米九十二石二斗三升零鹽二十二石五斗九升零醬二十九石七斗八升零藿六十三同三十八注之六立
정조 13년 · 강
點下吏兵批歲抄
정조 13년 · 목
敎曰吏兵批歲抄點下者依例分等捧傳旨○吏批前承旨金履成李勉兢前右尹李命俊前留守宋載經前大司成沈煥之前大司諫柳焵朴天行金翊休鄭存中前參議李祖源前校理權裕林道浩宋翼孝李顯默鄭東觀徐榮輔申獻朝前修撰李義觀沈興永申驥顯李貞運徐有鍊韓光植尹羽烈前副校理徐美修李祉永金熙朝成德雨兪漢謨前副修撰尹光顏李東稷朴奎淳李彥祜前執義朴長卨李思祚前持平崔宇觀宋俊載閔師宣李顯道朴思機韓商新前正言沈鏶金孝眞朴宗正徐邁修柳耕鄭▣張至冕前掌令李遇濟李秉喆李錫夏沈鏗趙星逵前司諫宋銓李運彬李秀夏沈埉前獻納李魯述前及第李垿前佐郞尹永僖前學正李益烈前牧使李學源李正模前府使李觀秀李東植吳毅常前郡守金履鉉前縣監李英遠辛翊寧李英敎李彥一前察訪趙明師竝敍用前掌令鄭濡敎曰䵝昧之謗何足信也敍用前司藝劉度興敎曰鄕人不足責敍用果川前縣監尹光碩衿川前縣監兪漢參敎曰同罪未敍隨卽提稟有年前定式文蔭雖異事件旣同該房之不卽提稟難免疏漏兩人竝敍用方伯與大吏猶皆官職自如則殘蔭倅之因此坎軻有華刑政此意本曹知悉前持平崔守魯前正字朴蓍壽前假注書李錫心李東冕竝給牒敍用前府尹安聖彬前學諭方在岳前假注書安廷善前府使李寅燮宋載瑞黃仁煐安橚王漢禎前郡守兪漢忠任聖說趙光逵前縣監沈能寬林夏喆洪秉益宋啓來前察訪李益瑞竝蕩滌敍用前縣監張漢喆敎曰同罪已蒙敍蕩滌敍用前直長沈景文敎曰不過申飭蕩滌敍用前府使李尙烈前郡守張重吉竝給牒前府使沈鉁敎曰伊時已有下敎給牒前縣監崔命宇金潤國尹昌淳沈樂洙南麟耇前府使沈趾賢李元謙洪配浩金養和前郡守成光默趙雲履朴仁榮前縣監金載億前大司諫李東馨前校理趙鎭宅李百亨閔養顯前副校理吳泰賢前修撰金履翼前副修撰金熙來宋祥濂前參奉具彝錫竝減一等前郡守安寬濟敎曰伊後屢被宥釋減一等前正郞金復仁敎曰至今勿論出於爲世道之意減等前縣監尹寅國前監役李有幹前令李俊永前府使李聖模等敎曰其時如許之人不知幾許若以親知驅之黨逆則有華刑政後日次對當問于大臣處之矣前掌令李弘濟敎曰身故爻周○兵批前五衛將任瑎李魯植趙蒙錫前僉使簡聖魯竝敍用前別軍職朴思弼給牒敍用前宣傳官尹範益李榮大李敬熙前參考官李基成白東運前哨官李天晟前僉使李命淑徐有龍金漢升前萬戶李朝漢前權管柳光濂李震光竝蕩滌敍用前捕校權應卨蕩滌前副司直朴宗甲前副司果李義駿敎曰甄敍之事件雖異一仍一敍事近斑駁蕩滌前郞廳金載久閔百準曺允精前僉使李潤元前萬戶張敬相竝減一等
정조 13년 · 강
備邊司以虛銜積滯之弊論理草記
정조 13년 · 목
備局啓言虛銜積滯釐正之擧令廟堂另究好道理稟遽事命下矣都政虛司果區處之道惟在於兩銓之互相議論推移而外此則或曰加設六品窠或曰徑遞外任未準朔者而兩條俱有難便之端見今應出六及南行重試將果等當付實職者幾爲六十人稱此數加設亦有行不得之事未準考限者徑先遞改爲軫積滯之冤反啓迎送之弊眞所謂去一弊生一弊故發遣郞廳遍議於兵判及諸將臣則其所論說別無長策大抵參上人積薪之弊專由於參下官數多之致若欲穚弊恐不踰於參上之加設而別設則事多難便姑就軍銜窠中如本司郞廳參上四窠左右捕廳泛事官四窠作爲實職窠待其有闕以司果人次次塡差則磨以數年庶可區處請以此定式施行敎曰今此八窠推移猶賢乎已區處間依草記爲之今番都政虛司果雖多善爲排比則豈至許久積滯此則姑無論流來虛司果之重試南宣將果中除今年唱榜及出六若不及今一竝區處次次積滯弊當如前殊非特敎之本意以守部重試者各一人云因其窠陞作參上加設擬入以宣傳官重試或登科者宣傳官與武兼中各司果依右例擬入事分付該曹若此則新增八窠出闕未易時任捕泛四人則昨日陞遷哨官窠令各營移差而履歷若有不合於禁御則都監哨官中草記相換事亦爲分付未區處虛司果二人禁御把總啓下而此類資歷太淺令兵判時任履歷可合中泛願相換禁御把總本有守令自辟之例近久廢閣隨其窠出直爲以次調用事申飭銓曹
정조 13년 · 강
左議政李性源三度呈辭賜批不允
정조 13년 · 목
批以王室之休戚是共倚毗方隆相臣之去就不輕辭遜胡遽庸責股肱之義重數心腹之言顧念今日之多艱曷堪中夜之永歎朝象泮渙難期寅協之美風民生困窮誰任奠安之良策政宜鞠躬而盡瘁豈可袖手而傍觀惟卿雅飭規模端凝器度文學才猷之贍足蔚有鎭一世之譽鹽梅麯▣之調和遂任長百僚之責那知注意之日連有引疾之章鍾情之痛難禁雖或榮衛之少損無妄之疾易治庶幾神明之暗扶以介臣斷斷之誠想應孚信於誕諭在平日休休之量豈或計較於謗言玆用申申而告之不可望望然去也於戲君臣一體方當協心而圖治憂虞多端寧容奉身而求退宜遵至意亟斷來章所辭宜不允知製敎徐配修製進
정조 13년 · 목
箚略曰臣以癃殘朝暮之身猶忝崇秩日夕兢惶加以兼帶尤所悚戲申籲祈解未蒙恩許況今貶月已屆緣臣天廢之疾又闕應行之典揆以國體寧容如是伏乞臣所兼社稷署軍器寺軍資監都提調之任竝許鐫免批以愼度之尙今彌留爲卿悶慮貶坐事勢似然矣卿須勿辭安心愼攝仍命遣史官傳諭
정조 13년 · 강
御熙政堂行都政吏曹判書李在簡參判洪秉纉參議李祖源兵曹判書李文源參判柳誼參議朴宗岳參知洪文泳進
정조 13년 · 목
敎曰今都政無論外任復職初任又無論文蔭武士夫中庶類拔其尤俾各稱職每政應在收用之秩者亦宜隨闕調用入侍注書尙瑞院官員亦依例陞六事分付○承旨沈煥之以在外遞以李敬一代之前望也○以朴宗幹爲谷城縣監金履鎬爲醴泉郡守李學永爲開寧縣監申史源爲珍山郡守宋耕玉爲禮安縣監尹芮基爲海南縣監李膺福爲樂安郡守尹弘儉爲珍島郡守金復光爲石城縣監李東俊爲禮山縣監辛弼垕爲興德縣監朴命球爲藍浦縣監洪尙德爲積城縣監崔慶臣爲橫城縣監李彦煐爲河東府使○遞承旨洪義浩以李儒敬代之前望也○以李敏亨爲信川郡守李翼鉉爲巨濟府使魚錫定爲安邊府使李晦植爲茂山府使柳爾冑爲三水府使沈命德爲安州牧使洪守榮爲晉州牧使○敎曰以營下劇邑暫曠貽弊民邑新除授晉州牧使道內守令中相㨑○晉州牧使洪守榮星州牧使鄭華淳相換以金宗洙爲南海縣令崔世修爲槐山郡守丁好南爲鎭海縣監鄭勖世爲熙川郡守鄭東愈爲潭陽府使○敎曰以部奉事有陞敍承傳而今政直長陞遷者竝依例陞六先付虛司果待窠調用又敎曰飭已施保安察訪鄭萬始令該曹口傳付軍職其代今日政差出○以李栢然爲京畿中軍新資也○敎曰每惜其沈屈人亦有氣力堂上宣傳官待窠調用本職改差其代時仕積屈中擬入○以崔秉敎爲全州營將韓應儉爲順天營將李殷昌爲三陟營將尹敬喆爲南虞候林栽洙爲五衛將新資也○以金思䄷爲咸陽郡守申光儀爲黃磵縣監李得臣金文淳爲副總管○敎曰補亦恩補遞亦恩遞則有何不愜之端臨政銓官不卽入肅以致在外之變通上來一款昨筵遞給之後始聞之寧有如許道理前參判金文淳鳳山郡守除授當回辭朝時任郡守遞付京職又敎曰昨聞入來今云尋鄕在六十里地云去就何其怱怱待其上來近於曲循而當初稱在外一款決不可無警鳳山郡守金文淳施以不敍之典其代係是兼營將窠海美差代時旣有特敎今番則勿拘常格依海美例時仕武弁內外職衆所共知積屈中擬入事分付銓曹○以李彥植爲南原府使李謙煥爲遂安郡守○敎曰兵批積滯不可無別般區處山淸縣監結城縣監竝內遷其代武臣參上中差送事分付銓曹○以韓奎赫爲結城縣監沈耇賢爲山淸縣監○敎曰工郞之代西銓時仕中擬入○以宋煥昌爲連山縣監李亨復爲草溪郡守具庠爲左尹金在明爲聞慶縣監鄭杆爲益山郡守柳晦源爲中和府使張錫周爲陰竹縣監金爔爲宣川府使尋遞鄭彥衡爲坡州牧使左議政李性源爲冬至正使趙宗鉉爲副使金熙朝爲書狀官黃基玉爲典簿○因典簿望筒敎曰人固可堪貴主祠宇當官享地處自異外職待窠擬入○遞未肅拜兵曹堂上以洪文泳爲兵曹參議金勉柱爲承旨前望也○以李復燮爲密陽府使○敎曰其人何邑不做更思向來蒙放之後宜責修擧遷轉則周過矣該府使李復燮仍任履歷則用之元單更爲點下以此分付○以李趾采爲密陽府使許霔爲陜川郡守洪景憲爲木川縣監成德雨爲光州牧使李海愚爲朔州府使南正主爲鳳山郡守仍命加資○敎曰加資足矣五衛將見窠擬入此代更爲擬入○以權絢爲定山縣監李潤謙爲鐵原府使李謙會爲祥原郡守梁垸爲興陽縣監李東郁爲寧越府使柳秉均爲白川郡守李夏保爲鳳山郡守鄭斗榮爲咸昌縣監權友仁爲態川縣監李漢興爲宣川府使○因穩城府使望筒敎曰瘡痍未蘇在所當擇文臣玉堂三品以上中擇差又敎曰不過申飭三銓外補體面亦異慶興府使曺允大今日政內遷其代勿拘常格文武中有資歷善治人拔例擇差○以韓光近爲穩城府使仍命加資李元謙爲慶興府使○平安監司鄭昌聖以楚山府使鄭啓淳身死馳啓敎曰守令中差代以爲次次疏通之地○以李近冑爲訓鍊副正近胄李光益梁垸新通也梁垸爲訓鍊正垸吳文常新通也崔慶臣爲滿浦僉使蔡顯九爲興陽縣監徐英輔爲楚山府使李近胄爲光陽縣監李顯昱爲橫城縣監○命梁垸仍任興陽縣監以吳文常爲訓鍊正朴志泓爲訓鍊副正志泓具載敬新通也金光百爲寶城郡守金魯成爲谷山縣監李東榮爲蔚珍縣令朴志泓爲別害僉使金守基具載敬爲訓鍊副正守基新通也徐配修爲北評事金翊休爲大司諫權恢爲獻納申禹相爲執義趙武範爲掌令朴猷煥李之耼爲持平沈銖爲正言具載敬爲忠淸水虞候尹孝儉爲訓鍊副正孝儉鄭時采新通也李義述爲慶基殿參奉沈師民爲翼陵參奉鄭宗魯爲光陵參奉李鎭熙爲莊陵參奉李瑞運爲溫陵參奉丁藎祖爲元陵參奉禹成模爲思陵參奉南正和爲敦寧參奉宋彙敏爲監役趙恩錫李顯道李甲會具命德許彬鄭惟儉爲宣傳官李敏植張東源李顯喆李衡民爲武兼韓祐增爲東道參軍李毅和爲西道參軍吳相祿爲訓鍊判官○敎曰今見貶目以曠堡宜警居中渠之前此所犯何等難怒以無物不遂之意勿拘於正領出六特點於鎭長首擬渠若有知覺隨事殫竭以官爲家而乃以曠堡至登貶目所擅離者果何處渠之所爲萬萬駭然仁遮外萬戶洪龍壽令道伯拿致決棍仍其巡營地方徒一年定配一以懲頑濫之習一以懲圖遞之弊時仕中從願差送○政院啓言咸昌縣監先爲擬入於未作闕之前至以原望筒勿施仰稟而不惟不更擬入乃以初望筒家點之鄭斗榮頒布又出斗榮之代大是做錯請當該堂上推考允之敎以望筒仍爲領布
정조 13년 · 강
左議政李性源二十一度呈辭賜批不允
정조 13년 · 목
批以去就不欲苟焉巽章已卄餘度休戚可與同也渙綸非一二宣卿何過辭予不多誥顧今國家注意之日政爾輔相聚精之時中書登庸期明良之共理前席敫奏庶謨猷之必殫機務多端況復艱憂之溢目倚毗冞重寧替終始之鞠躬夫何簡心之餘連丐乞身之請以平日彌論之才不念在上之獨勞惟今者諄複之音益勉曁下而共協天門跡阻每想端凝之儀朝象䏅乖宜贊恢蕩之治嗟誠禮之穼篤宜感激而自效於戲時序屬秋美▣自可蘇矣王言如綍遐心庶或幡然所辭宜不允知製敎柳耕製進
정조 13년 · 강
命承旨韓晩裕禁推以南鶴聞代之前望也
정조 13년 · 목
敎曰昨日次對時刑判擧條係是完伯去就而批答初不載錄至於査官事以七度獄案八員査官事未前聞語次間雖與大臣有酬酢元無可以出擧條之事則誤撰批答更捧簡通可謂大做錯當該注書先汰後拿該房承旨罷職觀於文勢豈可矇然捧納今日捧納承旨禁推○因韓晩裕徐有聞囚單命分揀放送
정조 13년 · 강
遞吏曹判書李在簡以鄭昌順代之前望也
정조 13년 · 목
敎曰筵席陳懇如是縷縷一欲如是不是異事況於此重臣前此曲加全保今若一味督迫不但有違禮使之意而已行吏曹判書李在簡今姑許遞前望單子入之待下批牌招察任
정조 13년 · 강
命該曹存問故參判洪樂仁夫人
정조 13년 · 목
敎曰故參判洪樂仁夫人今日聞是周甲云食物及衣資優數輸送仍令郞官存問以來後草記事分付
정조 13년 · 강
推京畿監司趙鼎鎭
정조 13년 · 목
鼎鎭以楊州等十二邑頹戶恤典分等題給馳啓敎以名以分給名存實無處顆然云特敎之下如是慢忽此等邑宰何異偶人乎姑念迎送之弊先欲營門決杖而更軫三令之意如是不敎卿則爲先從重推考吏鄕作奸官不致察處卿其摘發科治尤甚處狀聞論罪名存實無之類一傡更加仔細推給事回諭畢擧行後形止卽爲狀聞事一體回諭
정조 13년 · 강
大司成李秉鼎陳疏賜批
정조 13년 · 목
疏略曰臣於本館事有不得不及時變通者乞免之章敢此附陳鳴呼賢關首善之地雖僕隸之末閭井之賤固當懷刑畏法無犯罪戾而惟是該堂非泮試則無入泮之事郞官名掌務而乏擧職之實重以補校禁吏不敢投足於圜橋之內故始則一二無賴之類昏夜往來酗酒鬪閧未乃穿窬至及於公廳奸騙或犯於村里前後泮長招致捕校使之詷察踉捕於洞口之外非止一再而竟無其效此蓋由於朝夕察飭之無人故耳直講一窠雖曰自辟威不足以讋伏明不能以廉探今若以曾經侍從中有聲望者另擇久任如太常判官之例使之仕直本館董察泮中今日得一酗酒者移送法司明日聞一穿窬者捉付捕廳則自可帖然此是第一急先務也且以泮中公用言之一年應捧錢過六千緍米過千餘包昔之有餘今忽不足隨事權減殆不成樣此亦由於泮長體貌無以躬執校計該庫郞官不能檢責奸竇以任吏胥之尾閭故也若此不已則養士之需日縮月減將何以支繼乎養賢庫出納數亦令自辟之直講兼管則豈無歲計有裕之效乎且臣於陞庠中考講一事竊有愚見當初設置法意甚美而今則有名無實所謂四書應講不過通讀未入格之年少十餘人所謂小學多不過四五人句讀亦且不嫺文義初非可論以此充額率皆濫竽每至會圍換面倩手者多出其中豈不大寒心哉臣意則四書小學各取一人以寓存羊之義其餘六額移屬陞補製述俾同於合製之數則在原額旣無加數於取士大有實效蓋合製則赴試者只是百六十而所取至於十六人陞補則被抄計劃者每近千人而畢竟所取不過十人十二抄較藝積若之人不免遺珠抱菀之歸由前由後允合損彼增此雖以外方都會言之臣於年前待罪湖藩時目擊製才蔚然惜其額窄講生絕少悶其苟充旣欠綜核之政又無培養之實亦依陞庠例各道考講只存一額餘付製述則鄕曲抱才之士必多興起之美伏願俯詢廟堂及館閣諸臣竝賜裁處批以上款事令該曹稟處下款事依所請亦令該曹收議指一稟處
정조 13년 · 강
召見輪對官及守令邊將初仕人于誠正閣
정조 13년 · 목
河東府使李彥煐祥原郡守李謙會命相換
정조 13년 · 강
左議政李性源二十二度呈辭命安心調理
정조 13년 · 강
吏曹判書鄭昌順上疏賜批
정조 13년 · 목
疏略曰向時臺言論勘非比尋常官規至以人類禽獸中國夷狄之說爲今日聖世之憂視臣之居銓地殆若洪水異端之流害於世臣亦不自意冥升倰濫爲人所憂乃至於此甚矣其人之憂世深而慮患切也毋論臣罪之輕重人言之當否居銓被論者從古何限而其爲辱朝廷而羞當世未有如臣之遭罹則假使朝著更無他人猶不當復授臣以此職雖令微臣全沒廉防亦何忍復廁跡於是任伏乞亟刊臣銓部之望仍治臣逋慢之罪批以向來人言不足追提豈可以此自畵卿其勿辭入來開政
정조 13년 · 강
召見吏曹判書鄭昌順于誠正閣
정조 13년 · 목
敎曰特命入侍欲聞所執向來人言中一二句語未必指斥此重臣而重臣之以此必欲一伸不是異事冡宰異於具僚然而强迫有非以禮使之之義此後復叨勿更自畵亦有筵敎今不可一味勉出吏曹判書鄭昌順今姑許遞
정조 13년 · 강
有政吏曹參判洪秉纉參議李祖源進
정조 13년 · 목
以李▣爲禮曹判書嚴思晚爲同義禁崔景岳爲掌令李升運爲持平
정조 13년 · 강
副修撰李羲觀以母病陳疏徑出賜例批
정조 13년 · 강
考下抄啓文臣課試試官吳載純徐有防
정조 13년 · 목
以擬宋蔡襄謝諭以有子如此其毋之賢可知特賜冠帔以寵之爲表題副司果尹永僖三上居首
정조 13년 · 강
慰諭御史鄭大容以北關畢賑啓
정조 13년 · 목
狀啓以爲臣自富寧㦄鏡城明川今到吉州民勢之無慮輪病之向差與前一般農形則長霖未霽難免穴農今六月朔初巡分賑人口穀數及救急穀鹽醬藿數爻竝開錄于後而鏡城富寧茂山會寧鍾城穩城慶源慶興麥農皆始登場故以今月十五日爲限一竝撤賑臣方前進咸興與道臣磨勘穀簿修上啓本後仍爲復命計料鏡城府飢民二千五百十三折米六十一石十一斗二升○設粥折米一石八斗八升○救急折米十三石十斗六升鹽二石十一斗九升零醬十三斗八升零藿十同六注之三立富寧府飢民三百九十九折米九石八斗二升○設粥折米四斗七升零○救急折米三石二升零鹽八斗二升零醬二石十三斗五升零藿一同三十九注之二立茂山府飢民九百二折米二十二石五斗四升○設粥折米九斗九升零○救急折米十二石七斗八升零鹽一石四斗二升零醬七石八升零藿十二同十九注之四立會寧府飢民一千六百四十五折米四十石九斗四升○設粥折米十三斗六升零○救急折米十二石七斗二升鹽三石十四斗三升零醬四斗一升零藿一同三十四注之三立鍾城府飢民六百九十四折米十八石七斗七升○設粥折米六斗零○救急折米七石四斗九升零鹽一石十四斗五升零醬二石六斗二升零穩城府飢民九百七十一折米二十四石十四斗一升○設粥折米五斗九升零○救急折米八石三斗八升零鹽十二斗七升零醬一石二斗九升零藿七同八注之四立慶源府飢民五百五十九折米十四石一斗九升○設粥折米八斗二升零○救急折米八石四斗二升零鹽五石十一斗一升零醬二石九斗八升零藿一同五注之九立慶興府飢民八百五十折米二十二石一斗三升○設粥折米六斗七升零○救急折米十一石二斗三升零鹽十斗九升零醬二斗一升藿三同一注之四立已上飢民八千五百三十三折米二百十三石十四斗二升設粥折米五石四斗零救急折米七十五石十三斗五升零鹽十七石十三斗二升零醬十七石八斗五升零藿三十七同十四注之九立
정조 13년 · 강
平安監司鄭昌聖以平壤安州民家漂壓馳啓
정조 13년 · 목
該監司狀啓以爲今月初八九日之雨平壤民家漂失二十一戶頹壓二百五十一戶漂壓一百七十二戶安州民家漂失二十七戶頹壓三百七十五戶漂壓三百五十二戶而兩邑人物則幸免渰死恤典依例題給私養山材木亦令許斫俾卽改構烟戶雜役一倂除減敎曰兩邑頹戶依宣傳官宣諭時例擧行後形止狀聞事回諭
정조 13년 · 강
以徐有大爲御營大將備薦也
정조 13년 · 강
判府事徐命喜上箚賜批
정조 13년 · 목
箚略曰新除御營大將徐有大卽臣之族從孫也臣於年前提擧訓局也有大爲訓將遂卽上箚特蒙體諒伏乞將臣兼帶御營都提調之任亟賜解免批以旣有已例箚請副施卿須安心仍敎曰此批答遣史官傳諭于徐判府事箚批旣許施左相爲都提擧軍門例不得兼帶徐判府事爲禁營都提調
정조 13년 · 강
左議政李性源二十三度呈辭賜批不允
정조 13년 · 목
批以敷心之諭屢宣予已罄蘊乞身之章日至卿何過辭或未深思玆復申諭顧今相須之日實非可去之時國事有溢目之憂夙知老成之可伏大臣無潔身之義寧容去就之自輕區畵百爲正屬漢絃之可解擔負一世久望殷鼎之共調端揆獨賢方歎夙夜之不暇首席久曠將奈機務之甚繁予方賴一二臣同心卿何尋廿數度遜牘諄諄之命深摯云何不諒邁邁之志雖堅有難曲副顧當世可憂者非一豈今日宜休之有三於戲寡躬切倚毗之心豈忍捨也美疹有勿藥之喜是所望也亟斷來章幸體至意所辭宜不允知製敎申史澳製進
정조 13년 · 강
命都政新除守令皆令不多日內辭朝
정조 13년 · 강
以朴長卨爲執義朴鎤爲掌令朴道翔徐配修爲持平前望也
정조 13년 · 목
守令署經在外憲臺許遞故也
정조 13년 · 목
配修再違召敎以玉堂情勢何關於臺職禁推傳旨捧入
정조 13년 · 강
以李書九洪仁浩爲承旨前望也
정조 13년 · 강
副司果姜碩龜上疏賜批
정조 13년 · 목
疏略曰合辭中諸逆至今容貸於覆載之間邦刑莫施人彝漸斁以至宇偉之巨慝醫媪之妖逆而近日處分或但加棘而止自來情節終無嚴覈之日況又禁令新設章箚路阻至使擧國悲冤之心莫之伸焉伏願亟收禁令臣是嶺南之人今於嶺南目下事有不得不言者昨冬綸音之奉宣本道也安東前府使申益彬所爲固已萬萬駭痛而旣登臺章天鑑已俯燭則今不必更論而其時臺批中有曰此後勿論營邑與儒生更以本事提起有登徹之事竝當以鄕戰之律論助成官長宜置加倍之典依此曉悉俾各知懼此寔出於息鬧鎭俗之盛意則爲官長者所當曉諭儒生期至妥帖而本道監司洪檍不思仰體之道反生偏㧕之計憑籍鄕戰律論之敎今春發通之儒生行關本縣四朔牢囚一次嚴刑定配於南海島中噫聖批頒布之後儒生毋敢更鬧而道臣則必欲甘心構罪乃已扶抑不循於公議人情轉至於拂菀助成之官長非檍而何凡罪人之編配他道者他道例必狀聞故其配所必以道內蓋出於掩諱本事欺蔽天聰之計島配非有特敎則亦非道臣所敢擅便放恣無忌至此而極矣自是之後士氣沮喪人心騷擾論其罪狀不可無嚴勘之道而臣旣遞臺職律名雖不敢請疏本旣成於未遞之前故敢此尾陳伏乞嚴加處分以解嶺士魚喁之急批以首陳事此非禁令卽申復舊章疏啓之竝擧不過近來謬習爾其知之嶺伯事雖未知事實之如何欲避登徹有此自斷是豈息鬧之政乎偏㧕之失宜有其責該道臣越捧一等無特敎則不得島配誠如爾言則道伯事尤未妥該儒生卽令放送雖以嶺儒言之此後更提本事或有紛紜無論曲直依前禁令處斷爾其歸傳州里俾嶺外人士咸體申諭之意
정조 13년 · 강
罷承旨李敬一安東前府使申益彬職
정조 13년 · 목
敎曰以道內之人目見偏抑之擧有此疏陳鄕人之昧例雖不深責以政院言之旣非時臺言事之疏且有向來飭敎與禁令則初不往復持難豈可遽然捧入乎後弊所關不可無飭當該承旨罷職在院承旨從重推考此後關係本事者無論扶與㧕錐臺章切勿捧入事該房知悉凡事葛藤在於激成設令儒生有昧例之事據理喩之誠心解之則自歸都無事之科況儒生若無所失尤不必轉致事端以至煩徹到今事旣登聞之後一味任置大非當初設禁之本意當該地方守令亦爲罷職
정조 13년 · 목
疏略曰正言朴宗謙之疏出而臣之昏謬不職之罪誠無以自恕矣噫向於逆偉島棘之後三司諸臣迭陳章疏必欲爭執者乃是秉彝之所同得義理之所當然籍使意惑欠誠辭惑不達其事則懲討也其職則臺閣是宜曲施包容亟賜允從而反下譴責之敎繼有飭禁之命聖意雖有所在國體終涉虧損臣時適登筵而不敢終始覆難竟致循例頒布司直之論固所甘受以此情蹤何敢冒居於惟允之地也哉伏乞亟降威罰以謝人言
정조 13년 · 목
禁府以時囚罪人金德行有身病啓請保放救療敎曰李命勳之奪告身猶屬法外此人亦然卽爲放送李命勳亦依法典罪名勿論
정조 13년 · 강
召見奎章閣提學金鍾秀刑曹判書沈頤之于誠正閣命沈和鎭削名朝籍自刑曹捧供以入
정조 13년 · 목
鍾秀以稟事閣臣入侍曰今日年前郡守沈載鎭來言數月沈病昏委中庶再從弟前察訪和鎭來言其嫡三寸前司諫埉以不能做官而每每爲臺職亦緣無寵之故每發怨國之言國家過失亦有所指斥云云故以論常義理誨諭而斥責之矣近又來言埉之怨心怨言漸加至於詬天罵日狼籍難掩若不及今發告家族將不得保云云末又以不卽上變咆喝無餘地故不得已來言願敎以處變之道云云旣聞此言之後不敢不爲徹聰計而和鎭之妖邪凶惡從前知之者多且此是沈廷輔妾毒殺廷輔獨子事覺正法者之孫也渠之伯三寸則同時杖斃渠父則以癈疾免而厥妾之種子只有此一人云矣命頤之入侍敎曰本事有無虛實姑舍是此係論紀之大變所謂沈和鎭爲先削名朝籍降定庶人自卿曹推捉加刑捧草供以入
정조 13년 · 강
命湖西頹戶拔例顧助
정조 13년 · 목
忠淸監司權欕狀啓以爲去月二十三日及今月初六日之雨道內各邑民家漂失爲四十戶頹壓爲五十五戶漂壓爲五戶而其中人命壓死亦爲二名恤典依式例先爲題給至於貧戶之不能厚蓋雨漏朽傷以致間架之頹圮者合爲一百十六戶此則雖未入於恤典中依傳敎拔例顧恤自各其官每戶各皮穀七八斗或五六斗空石數十立參量助給以爲補葺奠居之地敎曰所報之數如是些略或有遺漏者嚴飭地方官拔例顧助畿邑亦有不勤處現發於摘奸之行才有飭敎本道又或若此自卿難免不察之責以此知悉其中致命二名生前身布還上蕩減殘獨全頹戶新還蕩減半頹停退事分付該邑事回諭又狀啓以爲沿江十邑慘被墊沒無漡餘望依山諸邑雨驟水迅竝與土石而種種崩汰極多永棄處傍海七八邑堤堰多潰醎淡相混消瀜爲災最是野邑兩次大雨比他邑差少而天安木川稷山牙山保寧結城等邑今初十日十二日又有他邑所無之驟雨潰決覆沙之患無處無之淸風堤川丹陽永春等邑初八日驟而衝決崩汰罔有紀極大抵今年諸穀比他年極茁不被災處則擧有登稔之望故被災民人之冤憫歏惜比他年尤倍矣敎曰觀於狀辭何異所料一邑之內全坪之間必多有此茁彼壞好否懸殊之歎咨彼汰落處民人見穰穰之田沓其爲歆羡當如何看坪之政在常時則雖在秋後在今年則自當別論嚴飭守令躬審遍踏預卽從所見報來卿亦細加商度以置俾小民得免混徵之幣此非尋常飭諭卿須十分惕念期有對揚之實效事令廟堂一體行會諸道
정조 13년 · 강
京兆獻今年京外民數
정조 13년 · 목
五部元戶四萬三千九百二十九戶人口男女幷十八萬九千一百五十三口八道元戶一百七十萬四千六百三十四戶人口男女幷七百十七萬九千一百九十二只
정조 13년 · 강
御春塘臺行壯勇營秋等試射
정조 13년 · 목
將校及各差備武士柳葉箭沒技及優等人別單五中武士出身李光福韓昌麗金得成趙光國幷加資四中閑良李宅淵金命鎰直赴殿試知殼官折衝黃壽海等二人旗牌官出身韓興雲武士折衝金成澤等二人馬帖分等賜給壯勇衛入格優等人別單一等嘉義張忠顯加資今番則熟馬帖二等出身異在新付上護軍三等嘉善崔誡道付司果其餘閑良韓有春等九人馬帖分等賜給
정조 13년 · 강
左議政李性源二十四度呈辭賜批不允
정조 13년 · 목
批以溫諭屢布期遐心之亟回辭單復尋愧誠意之未盡此豈卿奉身之日須體予敷心之言顧今國家事多艱所賴老成人尙在民生困瘁政急經濟之圖朝象睽乖誰任鎭安之策自九卿擢置左揆蓋予所取者存伊一朞出入中書冞篤倚重之念方期與卿而共濟今遽以疾而爲辭一時美疴固知差復之不遠鎭日遜牘何乃去就之自輕惟向者人言之來豈芥寬弘之量況今日專對之任亦出委畀之心言實由中禮豈飾外於戲輔相久矣不備豈忍捨卿君臣貴乎交孚無惑遐我不在在多誥亟斷來章所辭宜不允副修撰李魯述製進
정조 13년 · 강
以吳載純爲吏曹判書趙英鎭爲承旨前望也
정조 13년 · 강
遞承旨李時秀以洪秉纉代之前望也
정조 13년 · 강
校理李遇濟以母病陳疏徑出賜例批
정조 13년 · 강
召見承旨洪仁浩于重熙堂
정조 13년 · 목
命書下筵敎於刑判曰無論沈埉容喙之有苖脈無苖脈以侄告叔以孼凌嫡昨日書納中不可無究覈云云未盡深思處雖大於此之凶言凶謀渠旣爲侄爲庶則渠罪自有當律昨招中常時不滿於沈埉一欲除之等說可謂半承款而埉欲置白脫之科則更捧告叔及誣叔以庶凌嫡等分明侤音然後埉可脫出捧侤音後依此筵敎不待原供判下加刑一次絕島定配原供追後修正以爲判下之地渠之本罪豈止於此而言於渠之嫡從兄猶與直發告稍異渠雖不足言靑平家只有渠一人今若置法有非念其家之意且發告本事旣不至太綻露不過是沈載鎭之從容來傅則施以次律亦不至失之太寬如此如彼姑舍是直勘凌嫡之律亦足爲尊風敎之一端以此知悉卽爲擧行今日則供招親執正書封送政院卿則勿入來可也昨已施刑日熱如此加刑一款當待日次而滯因亦不可加刑時知此意參酌擧行俾無中路徑斃之患刑推後直定驛子今日內發配○又召見仁浩仁浩曰俄者右相有私書於臣而書中辭意宜卽登徹敢此仰達矣其書以爲卽者有人納一封書而皮封書以洪州上書雖訝甚第爲折見則乃告變書也招入厥人問之卽靑平尉之孼孫而與沈埉爲四寸者也其言以爲埉於家間每爲不道之言而日前對某某詬罵天日耳不忍聞此則非納招於上前不敢傳說云矣此雖告變與指告謀逆有異大臣不必請對以動人心故招來捕將使之究問後成出文案則捕將以爲究問則雖或爲之至於逮捕耳聞之各人非上敎有難自下施行其言亦似然矣玆以急通無論某令公如有入侍略以此陳達處所之惑本廳或朝房及文案成出後捕將當入侍與否竝爲稟示原書胎送云而所謂原書則書以美洞蔡政丞宅入納洪州上書云而書中曰社洞居沈得永豊永等急有告變事而天聽無路玆以仰達急急稟達干萬血祝云矣命書傳諭傳于右相曰昨因守使筵奏聞沈和鎭有所發告云云而和鎭卽沈埉之庶侄也發告本事果未知是實是僞而猶子之告猶父大關倫紀此而等閑看過則無以扶倫而正俗所謂和鎭才命削籍降爲庶人使刑判捉來刑訊先問其以侄告叔之罪捧出侤音則渠供果以爲常懷不滿之心於其叔云又以爲欲一除去云云卽此數語便是誣告自服之招然則被告之沈埉自在勿問之科方欲加刑和鎭明正其罪際因承宣所奏聞卿書報辭意則所謂沈得永豊永無乃是和鎭之子侄耶若然則奸孼妖訃無所不至或恐其父所告之歸於不實有此一時竝發之計耶雖然旣已來告大臣家則不可不一問捕將不必開坐本廳惑公廨只就靜僻處盤問沈哥兩漢以草供捧入之意分付爲可和鎭發告委折詳在守使筵話而刑曹草供捧入後又有所下敎於刑判竝令承宣謄送卿其詳覽附奏兼史金健修承命出還回啓曰和鎭之罪以猶子而告其叔也以庶孼而害其嫡也誣叔奪宗卽是斷案國有三尺焉逭極律而但念與其嫡再後相議與直爲發告差有間焉至於奪宗不過誅心而言之論其旣發之跡別無直贓之顯捉島配雖曰次律扶倫敦俗之政聖人好生之澤幷行而不相悖矣臣意則和鎭之二次嚴刑絕島定配不至爲失刑之歸云矣仁浩曰一提學金鍾秀以處分事來待內閣當以稟事閣臣入侍云矣命書入所欲言之事鍾秀書進以爲沈和鎭奪宗事外則已輸款云沈埉之凶言虛實且無論以猶子告猶父而免於死則將如倫常何哉貴主血屬自有沈廷輔之弟之子孫至於廷輔妾之毒殺貴主奉祀孫者設令貴主無他血屬殄滅無遺育政是當律況以子告父之大惡乎且詬罵等四字凶言雖未知其凶言之如何而只且四字直是劇逆此四字若出於埉之口則埉當爲劇逆若不出埉口而和鎭創做則和鎭當爲劇逆此四字旣出之後不復究其根柢而徑先子勘寧有如許國體寧有如許臣分近來以逆字加人視作尋常者已足爲痛哭流涕處則聞此四字而不思盡分究覈之道只以承命收殺爲恭天下寧有是耶埉之逮問事係以子證父固合商量而家客與族人和鎭旣有指名以告者云此則比之直問埉似有間矣一番逮問恐不可已矣秋判以勿入來之下敎詣關外不敢遽然求對倂許蹔爲入侍伏望云矣鍾秀追入進伏予曰卿須出去招致沈載鎭詳問和鎭與埉釁隙之如何和鎭行事之如何及所謂參聽兩人果是何等之人一一詳錄卽報於該房仁浩曰守禦使招問沈載鎭後以私書錄送酬酢而其書以爲沈令卽爲邀見詳問則以爲和之妖邪外雖輕妄內則暗毒其叔則儱侗沒知覺行已頗鄙悖亦有愚濫之病所謂李世長則非家客也乃是該官傳來首奴年爲六十號爲解事凡家內與外方田民等事無不都次知翔雲時如此目下亦如此而其家主旣沒知覺惟渠是信故伸縮闊犾惟在渠手則似無謀害其主之理而於和也則別有締結與否未由知之所謂族人本是欠文識之俗樣人別無長短之可言而和之來言此事則以爲某叔亦知之云故問某叔親聞其凶言耶㧕聞汝言而知之耶云則和以爲吾果傳說於某叔云矣某叔卽和之秋曹供中所謂族人也適來見故問此事之聞知與否則答以爲聞察訪之言云然且以世長亦參聽爲證招世長問之則世長之言雖不分明亦似有參聽之色云矣且和供中所謂族人於和及和之叔雖別無何厚何薄之可言而和則是切族切隣一生相追隨者和之叔則是不知幾寸平生不相面之間到老雖新爲親族而自然汎汎大抵一家無不如此矣若必欲分厚薄則謂之厚於和云矣且和之子婦卽鏡賊堂從四五寸或五六寸之親云矣
정조 13년 · 강
命海西頹戶各別顧助
정조 13년 · 목
黃海監司李洪載狀啓以爲黃州牧水沈頹壓人家七十九戶自地方官招集家主糧米空石從優題給使之結構安接自臣營亦給米穀空石仍令該邑䂨給私養山眞雜木俾卽不日結構恤典則大中小戶區別依例題給成川浦落處待摘奸報來鱗次登聞計料敎以原恤典外各別顧助其中殘獨戶新還停退道內他邑頹戶中如有夥然處依黃州例擧行後狀聞事回諭
정조 13년 · 강
左議政李性源二十五度呈辭遣承旨敦諭
정조 13년 · 목
論以前後敦勉辭意已罄而長單又上巽讓愈摯卿雖決意求退予豈遽爾捨卿玆遣近臣更宣勤諭卿其體此至意卽起視事承旨南鶴聞製進
정조 13년 · 강
遞承旨洪秉纉以孟至大代之前望也
정조 13년 · 강
命時因徐配修分揀放送
정조 13년 · 강
命罪人沈和鎭絕島定配
정조 13년 · 목
捕廳以罪人沈得永等草供啓得永供曰沈埉入爲宮嗣之後家間處事無不乖當享祀則一切省減財物則太半歸於其子之養於生兄者而矣身父子兄弟雖云逐朔助糧名存實無專沒顧念之意故已絕至親情分而矣父每見埉之不是處直言爭之埉之視矣父無異路人且埉之子已爲立後於渠之生兄而多年科擧以矣身大家四祖書塡觀光此亦得罪於人倫又以宦路言之埉則籍其門閥謂以名宦可做以渠儱侗憒憒終不如意則惑於衆坐頻發不惬之說矣父謂矣身曰埉之怨國亂言外人李世章參聽丁寧此言若發於世章之口則必然亡家故數次往議於從叔沈載鎭之家而已矣父與埉叔侄間情志不孚爲世指目久矣而矣身之今又來告不過爲矣父卞其冤狀云罪人沈豊永供曰矣父云沈埉之怨國亂言愈往愈甚吾家將亡腐心痛骨而尤爲畏㥘者外人李世章參聽的實恐發於世章之口故屢次相議於從叔載鎭云云罪人李世章面質供曰和鎭叔侄之間以其財物不相救濟轉成嫌隙矣身尋常痛之而得永之誣引矣身尤極凶悖若有參聽之說則有誰顧惜而不爲直告乎得永雖急於死中求生之計豈可出此孟浪之說乎云云刑曹啓言罪人沈和鎭自臣曹嚴覈事命下矣和鎭處問曰汝與前司諫沈埉爲幾寸親而同室居生乎招曰沈埉卽嫡三寸叔而同室居生情誼篤厚矣問曰然則忽往一處向三寸吐出罔測之說驅之罔測之科者是何心腸招曰嫡三寸不愼言語每多妄發之時故申申諫飭而終不聽施若此不已則前頭將不知至於何境往見嫡六寸前郡守沈載鎭從容言及曰三寸主平日多有不愼言語之事從主必以切勿出入對人愼言之意勉戒使之改過云爾則嫡六寸驚聞曰此不可仍置之事云云矣問曰三寸卽父也設有罔測之言汝當泣諫至於殞身道理當然而身爲子姪倡其父兄之死罪發諸口而傳諸人者寧有如許倫理乎招曰嫡三寸常於家內多有不滿之事故意中每懷如何之心平日不以叔姪之義待之而或於屋下往往有萬萬驚心之語故居常悶迫躬往嫡六寸家備陳其狀矣問曰人家孼屬强盛嫡宗徵弱則釁生於凌蔑禍及於亡滅究其本則果由於奪嫡爭財之計也汝之從前不滿於三寸轉成今日之變亦出於爭財奪嫡之計何敢欺誣乎刑問一次訊杖三十度招曰三寸不計人之有無或發驚心之言一家人亦有聞知而駭然曰此不變通將有難保家族之禍云云故果有酬酢於嫡六寸而至於爭奪一款旣是孼屬則承嫡繼后主張家事非所可論而但三寸若不在於家中則似無後慮此心則常常有之矣敎曰日前筵中聞筵臣奏語本事有無虛實竝勿論所謂沈和鎭削籍降爲庶人付之有司先問奪嫡之謀次覈誣叔之罪予意在於扶倫而正俗大抵叔猶父姪猶子猶子而告猶父何異於子告父藉令渠之所言是實是信不知父子之倫常者能識君臣之分義乎揆以王政決不可聽施況沈埉爲人每認以樸愚自初以不問於埉牢定者非特爲渠地而已且近來告訐成習看作媒逕甚至有和鎭姪告叔之擧此而不已將使奴焉而告主妻焉而告夫躑躅之漸不可忽也以誣叔奪嫡置之常律渠安敢發明況渠招中云云便可謂半承服第有一事合商量者靑平家無論遠近嫡庶本泒血屬只有和鎭一人和鎭死則靑平之後斬焉絕矣且和鎭之以渠家內事往議於前郡守沈載鎭也只以處變當否與之相議語次間雖發登徹二字渠旣無自告之跡則誅心之律止於島配惑不至失刑和鎭依昨日筵敎加刑絕島定配和鎭所謂埉之本事有參證二人云而一則聞於和鎭所傳而知之云不問可知爲沒投一則是宮奴中七十垂死之漢典和鎭子對質得捷云到今埉則白脫無累此後官職豈有一毫拘礙此意分付銓曹仍命刑判以供招及判付往示時任大臣收議以來左議政李性源以爲今此處分實仰敦倫正俗之聖意而和鎭之罪大關倫常雖不以誣告丁寧納招平日不滿及不在家無後慮等說便是自服往議一家語及登徹則亦與渠自發告無異以侄告叔自有當律靑平血屬之斬絕與否非所可論臣意則罪人沈和鎭更加嚴覈得其誣告情節然後如法勘處斷不可已云右議政蔡濟恭以爲下敎伏地奉讀捕廳文案亦詳閱之矣埉之爲人曾所稔知今者被告臣不敢質言其必無是事而但以朝廷事體言之因其侄之發告逮其叔而究問不特倫紀有傷日後無窮之弊恐或無所不至伏奉昨今下敎聖意之不問埉而只治和鎭告叔之罪允爲扶倫敦俗之政臣實欽仰得永輩捕廳之招以其倡說於臣所者推之所供之招必不若是冷淡而所謂亂言非可以登諸紙筆則畢竟所錄之無甚驚愕事勢固應爾也然旣以不問埉爲定則不必更加盤覈至於和鎭用律臣於昨日附奏略陳淺見島配之典未見其爲失刑之歸敎曰右相言亦然沈和鎭依判付卽爲決配○刑曹以沈和鎭加刑一次全羅道扶安縣蝟島鎭定配所押送啓
정조 13년 · 강
左議政李性源二十六度呈辭賜批不允
정조 13년 · 목
批以渙誥屢降旣心腹之誕敷巽牘愈堅奈辭旨之俱罄予不遽捨卿毋苦辭顧惟時象之多艱寧宜輔相之告退酸醎辛甘之交濟調劑有須水旱疾疫之荐臻彌綸可伏規模綜密政期弼偕之功器量公平佇見協泰之美不料倚毗之方摯遽有辭巽之冞勤疹疾爲災縱起居之或損神明所佑庶榮衛之遄和豈以予寡躬體使之誠使卽許副若論古大臣盡瘁之道未宜自輕回今日䆁負之心是予之望想平時體國之念豈卿所安宜思濟屯之策亟斷乞解之章於戲休烕與同蓋無潔身之義安危所係益勵匪躬之忠所辭宜不允知製敎閔昌爀製進
정조 13년 · 목
該府以時囚罪人金德行病勢添重啓請保放敎以李命勳之奪告身猶屬法外此人亦然卽爲放送李命勳依法典罪名勿論
정조 13년 · 강
遞承旨孟至大以李命勳代之前望也
정조 13년 · 강
命左相廩祿令倉官輸送
정조 13년 · 목
戶曹啓言卽接廣興倉所報則來七月朔祿牌請受次倉官進去于左議政李性源家則以爲方在呈告中不敢冒受常廩祿牌不爲出給云何以爲之乎敎以令倉官輸送
정조 13년 · 강
賑廳以頹戶恤典題給啓
정조 13년 · 목
該廳啓言因漢城府民家頹壓別單恤典卽爲題給事命下矣全家頹壓南部五戶西部七戶各錢二兩完少頹多南部四戶西部二戶完多頹少中殘獨戶南部二戶西部十戶各布一疋完多頹少西部六戶各錢一兩合錢三十兩布十八疋依例分給
정조 13년 · 강
命前訓將李柱國仍任前御將李邦一給牒前總使李漢豊放送
정조 13년 · 목
敎曰飭已施矣前大將李柱國敍用復授前任牌招傳授命召又敎曰前御將李邦一事昏憒所致特爲給牒前總戎使李漢豊雖出加倍之勘無論遠近竄配則過矣放送事分付
정조 13년 · 강
罷副司果姜碩龜職